Document ID: /roh_data/filtered/fineweb-2-filterrobots_roh.jsonl.gz/30847

Cussegliaziun
En l'entira Svizra datti posts da cussegliaziun da l'agid a victimas. Quels As infurmeschan davart Voss dretgs, As gidan ad elavurar quai ch'è succedì e procuran per ulteriur agid.
La cussegliaziun da l'agid a victimas è gratuita. Ella è confidenziala e sin giavisch er anonima: nagin na vegn a savair insatge da Voss'istorgia, sche Vus na vulais betg quai. Era betg la polizia.
Tut las collavuraturas ed ils collavuraturs da l'agid a victimas èn persunas dal fatg. Sch'i fa da basegn, collavuran ellas cun interpretas ed interprets – er en la lingua da segns. La cussegliaziun da l'agid a victimas resguarda ils basegns d'umans cun restricziuns.
Per tgi è la cussegliaziun?
La cussegliaziun da l'agid a victimas è qua per tut ils umans ch'èn vegnids nuschids en Svizra fisicamain, psichicamain u sexualmain sin fundament d'in delict. I na gioga nagina rolla tge schlattaina u vegliadetgna u tge orientaziun sexuala u religiun che Vus avais. Il sustegn è independent dal pajais, dal qual Vus derivais u dal temp che Vus As trategnais en Svizra. I n'è era betg ina premissa d'avair inoltrà ina denunzia penala.
Er ils confamigliars da la victima e persunas che stattan datiers ad ella u uffants cunpertutgads da violenza pon sa drizzar a la cussegliaziun a victimas. Ils posts da cussegliaziun cusseglian ed infurmeschan ultra da quai era persunas interessadas e persunas dal fatg.
Ans contactai, era sche Vus n'essas betg segira/segir, sche l'agid a victimas è il dretg lieu per Vus. L'agid a victimas As infurmescha en mintga cas a tgi che Vus pudais As drizzar.
Tge cumpiglia ina cussegliaziun da l'agid a victimas?
Contactai in post da cussegliaziun per telefon u e-mail. Sche Vus vulais, pudais Vus fixar in termin e vegnir sperasvi per in discurs en il post da cussegliaziun. Las collavuraturas ed ils collavuraturs da l'agid a victimas
- taidlan quai che Vus raquintais ed As gidan ad elavurar quai ch'è succedì.
- As gidan a decider co cuntinuar ed a chattar soluziuns.
- As infurmeschan davart Voss dretgs ed As decleran p.ex. co che Vus pudais proceder dal punct da vista giuridic.
- As cusseglian, p.ex. en connex cun las assicuranzas.
- prestan en cas urgents agid finanzial immediat ed As sustegnan en dumondas d'indemnisaziun e da satisfacziun morala.
- procuran per ulteriur agid: p.ex. in'advocata u in advocat ubain agid psicologic u medicinal.
- As pon gidar a chattar in lieu protegì.